KIRJALLINEN KYSYMYS E-0092/01

esittäjä(t): Rosa Miguélez Ramos (PSE) komissiolle

(29. tammikuuta 2001)

Aihe: BSE-tauti ja jäsenvaltioissa toteutettavat toimet

EU:n ministerineuvosto teki 4. joulukuuta 2000 useita BSE-tautia koskevia päätöksiä. Se päätti muun muassa käynnistää kampanjan, jonka aikana yli 30-kuukautiset naudat testattaisiin BSE-taudin toteamiseksi, ja kieltää liha-luujauhon käytön väliaikaisesti 15 jäsenvaltiossa.

Kaikki jäsenvaltiot ovat aloittaneet menettelyt näiden päätösten täytäntöön panemiseksi, mutta tähän mennessä ne ovat toteuttaneet aivan erilaisia toimia ja käyttäneet niiden toteuttamiseen aivan erilaisia keinoja. Esimerkkitapaukseksi käy Ranska, jonka hallitus hyväksyi ennen näkemättömiä ja 1. heinäkuuta 2001 asti pakollisia toimia. Niihin sisältyvät muun muassa 26 vertailulaboratorion valtuuttaminen testien tekemistä varten nykyisten 13 vertailulaboratorion lisäksi ja 100 000 naudan testaaminen viikossa. Ero muihin Euroopan maihin, kuten Italiaan, joka on jo tunnustanut, ettei sillä ole voimavaroja tehtävän täyttämistä varten, tai Espanjaan, jossa on ainoastaan yksi vertailulaboratorio ja jossa testit eivät riitä kattamaan nykyistä kysyntää, herättää eurooppalaisissa kuluttajissa ja karjankasvatusalalla hämmennystä, koska eri jäsenvaltioiden hallitusten ja aluehallitusten toteuttamat toimet eroavat toisistaan.

BSE-tauti, joka on saanut alkunsa Isosta-Britanniasta tuodusta saastuneesta rehusta, on levinnyt koko Eurooppaan. Kaikki 15 jäsenvaltiota käsittelevät ongelmaa erilailla. Aikooko komissio antaa ohjeita, kuinka paljon testejä on tehtävä koko nautakarjasta BSE-taudin toteamiseksi ja kuinka monta vertailulaboratoriota tarvitaan näiden testien toteuttamiseksi? Aikooko se antaa ohjeita jätteiden käsittelystä, tuhoamisesta ja hävittämisestä vastaavien laitosten suositeltavasta määrästä ja suositella muita keinoja, joilla kuluttajien luottamus voidaan palauttaa ja joilla karjankasvatusala voi saada takaisin entisen asemansa?

David Byrnen komission puolesta antama vastaus

(15. maaliskuuta 2001)

Yhteisön BSE-tilanteen muututtua vuoden 2000 lopulla päätettiin joukosta yhteisön toimenpiteitä, joilla vahvistetaan kuluttajien suojaa BSE:tä vastaan ja torjutaan BSE:n leviämistä. Toimenpiteisiin kuuluvat kaikkien elintarvikeketjuun tulevien yli 30 kuukautta vanhojen nautojen järjestelmällinen testaaminen sekä väliaikainen kielto käyttää prosessoitua eläinperäistä proteiinia missään kotieläinten ravinnossa.

Nautojen BSE-testaukselle vahvistetaan yksityiskohtaiset säännöt tarttuvien spongiformisten enkefalopatioiden epidemiologisesta valvonnasta 23. huhtikuuta 1998 tehdyssä komission päätöksessä 98/272/EY(1) (sellaisena kuin se on viimeksi muutettuna 29. joulukuuta 2000 tehdyllä komission päätöksellä 2001/8/EY)(2) sekä nautojen testauksesta naudan spongiformin enkefalopatian esiintymisen varalta 29. marraskuuta 2000 tehdyssä komission päätöksessä 2000/764/EY(3) (sellaisena kuin se on viimeksi muutettuna komission päätöksellä 2001/8/EY). Sääntöjen mukaan kaikki yli 30 kuukautta vanhat naudat, jotka kuolevat tilalla tai kuljetuksessa, on testattava satunnaistestein, joissa sovellettava vähimmäisnäytemäärä vahvistetaan kullekin jäsenvaltiolle sen nautakarjan koon mukaan. 1. heinäkuuta 2001 lähtien on kaikki yli 30 kuukautta vanhat, ihmisravinnoksi teurastettavat naudat testattava BSE:n varalta.

Poikkeuksellisista tukitoimenpiteistä naudanliha-alalla 18. joulukuuta 2000 annetussa komission asetuksessa (EY) N:o 2777/2000(4) säädetään lisäksi, että kaikki yli 30 kuukautta vanhat, ihmisravinnoksi teurastettavat naudat on testattava BSE:n varalta 1. tammikuuta 2001 lähtien. Ihmisravinnoksi teurastamisen sijaan voidaan yli 30 kuukautta vanhat naudat vaihtoehtoisesti tarjota hävitettäväksi ostamisen järjestelmään.

Kuluvan vuoden alussa jäsenvaltioita pyydettiin toimittamaan komissiolle raportti uusien BSE:hen liittyvien yhteisön toimenpiteitten täytäntöönpanosta. Kaikki jäsenvaltiot ilmoittivat saattaneensa BSE-testaukseen liittyvät säännökset osaksi lainsäädäntöään. Osassa jäsenvaltioista saavutetaan täysi testauskapasiteetti kuitenkin vasta maaliskuun lopussa, mutta sillä välin voidaan yli 30 kuukautta vanhat naudat ostaa hävitettäviksi. Testauskapasiteetti vaihtelee laboratoriosta toiseen, joten ei olisi asianmukaista antaa ohjeita siitä, kuinka monta laboratorioita kussakin jäsenvaltiossa tarvitaan testaukseen.

Hyväksyttyjen eläinjätteentuhoamislaitosten kapasiteetti vaihtelee sekin paljon, joten laitosten lukumäärä ei välttämättä ole hyvä kapasiteetin mittari. Komissio on kuitenkin tietoinen eräitten jäsenvaltioitten ongelmista eläinjätteen ja eläinjätettä sisältävän rehun tuhoamisessa.

Komissio seuraa tilannetta tiiviisti myös jatkossa mm. Elintarvike- ja eläinlääkintätoimiston tarkastusten kautta.

(1) EYVL L 122, 24.4.1998.

(2) EYVL L 2, 5.1.2001.

(3) EYVL L 305, 6.12.2000.

(4) EYVL L 321, 19.12.2000.